སྤྱི་ལོ་༡༩༦༠ལོར་སངས་རྒྱས་ཀྱི་བསྟན་པ་རིན་པོ་ཆེ་འདི་ཉིད་འདུལ་བྱ་སེམས་ཅན་གྱི་བསོད་ནམས་དམན་པའི་རྐྱེན་དང་བདུད་སྲིན་གྱི་སྨོན་ལམ་ལོག་པའི་སྟོབས་ཀྱིས་ཅུང་ཟད་ཉམས་རྒུད་ཀྱི་འཕོ་འགྱུར་སོང་བས་དམ་པ་ཁོང་ནི་རང་དགོན་དུ་བཞུགས་མི་ཆོག་པའི་བཀའ་ཆབ་བྱུང་བས་ཁོང་གིས་དགོན་པའི་སྐུ་གསུང་ཐུགས་རྟེན་མཆོད་ཆ་ཡོ་བྱད་སོགས་མདོར་ན་སངས་རྒྱས་བསྟན་པ་འདི་ཉིད་ཀྱི་དོན་དུ་སྐུ་སྲོག་ལ་ལྟོས་མེད་མཛད་དེ་ས་འོག་དང་བྲག་ཕུག་སོགས་ལ་སྦས་སྐུང་གནང་མཛད་པར་བརྟེན་ད་ཆར་སྐུ་གསུང་ཐུགས་རྟེན་དང་མཆོད་ཆ་རྙིང་པ་སོགས་རང་དགོན་དུ་གང་ལྷག་པ་དེ་ཚོ་ཁོང་གིས་དཀའ་བ་ཆེད་དུ་བསད་དེ་ལུས་སྲོག་འབེན་དུ་བཙུགས་ནས་ཉར་ཚགས་མཛད་གནང་བའི་ཐུགས་རྗེའི་བཀའ་དྲིན་ཉག་གཅིག་ལ་བརྟེན་ནས་བྱུང་བ་ཡིན་པར་བརྗོད་མ་དགོས།དེ་ལྟ་བུའི་སྐྱེས་བུ་དེ་ཉིད་དུས་ངན་སྙིགས་མའི་རང་རྟགས་ཇི་ལྟར་མངོན་ཡང་ཕྱི་ཚུལ་ནང་ཁྲིམས་སྐྱོན་གྱིས་མ་གོས་པར་སྐལ་ལྡན་དང་བ་འདྲེན་པའི་དམིགས་རྐྱེན་ཞིག་ཏུ་གྱུར་བ་ལགས་སོ།